
Veszprém Megyei Jogú Város Önkormányzata Közgyűlésének 
a Helyi Építési Szabályzatról szóló 24/2017. (IX. 28.) önkormányzati rendelet módosításáról szóló önkormányzati rendelethez

I.
A jogalkotásról szóló 2010. évi CXXX. törvény (a továbbiakban Jat.) 18. §-a szerint:

18. § (1) A jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait, és az álláspontját az indokolás közzétételéről.  
(2) A jogszabály tervezetének indokolásában tájékoztatást kell adni a javasolt szabályozás és az európai uniós jogból eredő kötelezettségek összhangjáról, valamint a 20. § szerinti egyeztetési kötelezettségről.
(3) A jogszabály tervezetéhez tartozó indokolás nyilvánosságát jogszabályban meghatározottak szerint kell biztosítani.
(4) A jogszabály tervezetéhez tartozó indokolás kötelező erővel nem rendelkezik.
(5) A jogszabály értelmezésekor figyelmen kívül kell hagyni a jogszabály tervezetéhez tartozó indokolás jogszabályszöveggel ellentétes részét.

II.

Veszprém Megyei Jogú Város Önkormányzata Közgyűlésének a Helyi Építési Szabályzatról szóló 24/2017. (IX. 28.) önkormányzati rendelet módosításáról szóló önkormányzati rendelet megalkotásának indokai – a Jat 18. §-a alapján – az alábbiak szerint összegezhetők:

1. A javasolt szabályozást szükségessé tevő társadalmi, gazdasági, szakmai okok és célok, a jogi szabályozás várható hatásainak ismertetése
A településrendezési eszközök módosítására a felülvizsgálat elfogadása óta eltelt időszakban több alkalommal – legutóbb a 2021. február 25-én – került sor.
A módosítási témák jellege szerint – a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) előírásainak megfelelően – a kérelmek különböző eljárási típus szerint bonyolíthatóak le. 
Jelen módosításban egy témát érintően tárgyalásos eljárással, egy témát érintően egyszerűsített eljárással került sor a módosítások átvezetésére, mely az alábbi két területet érinti:
1.	Veszprém 0393 hrsz-ú ingatlan területét érintő településrendezési terv módosítása;
2.	Veszprém, Házgyári út – Henger utcai csomóponthoz kapcsolódó szabályozási vonalakat érintő módosítás.
Az 1. téma módosítására a Kormányrendelet 32. § (6) bekezdés c) pontja szerinti tárgyalásos eljárással került sor az alábbi előírások alapján:

„32. § (6) A településrendezési eszköz egyeztetése tárgyalásos eljárás szerint történik, amennyiben a településrendezési eszköz készítése vagy módosítása
c)	a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”
A Közgyűlés a 270/2020. (X. 29.). határozatában előzetesen döntött a módosítás elindításáról és a kiemelt beruházássá nyilvánításról.
A 2. téma módosítására a Kormányrendelet 32. § (4) bekezdése szerinti egyszerűsített eljárással került sor az alábbi előírások alapján:
„32. § (4) A településrendezési eszköz egyeztetése történhet az egyszerűsített eljárás szerint, amennyiben a településrendezési eszköz módosítása során az alábbi feltételek egyaránt teljesülnek:
a) a településszerkezetet meghatározó műszaki infrastruktúra főhálózat nem változik,
b) nem történik új beépítésre szánt terület kijelölése, kivéve, ha a képviselő-testület döntésében a módosítást gazdaságfejlesztő beruházás megvalósulása érdekében támogatja,
c) nem történik zöld, vízgazdálkodási, erdő- és természetközeli terület megszüntetése.”
A Közgyűlés a 271/2020. (X. 29.). határozatában előzetesen döntött a módosítás elindításáról.
A településrendezési terv módosítási eljárását a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 32-43. §-ának az eljárás típusára vonatkozó rendelkezései szerint kell lefolytatni.
A módosításban szereplő Veszprém 0393 hrsz-ú ingatlan területét érintő településrendezési eszközök módosítására a Kormányrendelet 32. § (6) bekezdés c) pontjában foglaltak alapján tárgyalásos eljárással került sor. 
A Házgyári út – Henger utcai csomópont területét érintő módosítás a Kormányrendelet 32. § (1) bekezdés b) pontja szerinti egyszerűsített eljárás keretében került lebonyolításra, így az eljárás a véleményezési szakasszal indult, és nem kellett beszerezni a szakhatóságok előzetes véleményét. 
Tárgyi módosítás célja, hogy a Közgyűlés – az állami főépítész záró véleményeinek ismeretében – döntsön a településrendezési terv módosításának elfogadásáról.
2.  Az indokolás közzététele, nyilvánossága
A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése alapján az önkormányzati rendelet tervezetéhez tartozó, a megalkotását megelőzően rendelkezésre álló, végső előterjesztői indokolás Nemzeti Jogszabálytárban történő közzététele kötelező. A közzétett indokolás nyilvános. A jogszabály tervezetéhez tartozó indokolás kötelező erővel nem rendelkezik. A jogszabály értelmezésekor figyelmen kívül kell hagyni a jogszabály tervezetéhez tartozó indokolás jogszabályszöveggel ellentétes részét.

3. A javasolt szabályozás és az európai uniós jogból eredő kötelezettségek összhangja, valamint a Jat. 20. §-a szerinti egyeztetési kötelezettség
Az önkormányzati rendelet nem esik a Jat. 18. § (2) bekezdésének hatálya alá. 

